**MUNKAJOGI TANSZÉK, PPKE, JÁK**

**Formai követelmények**

**Szakdolgozathoz, évfolyamdolgozathoz, egyéb beadandó dolgozatokhoz**

**Tisztelt Hallgatók!**

A Munkajogi Tanszék oktatóihoz írt dolgozatok kapcsán, kérjük, legyenek figyelemmel az alábbi formai követelményekre. Csak a leírtaknak megfelelő dolgozat fogadható el.

1. A dolgozatban felhasznált **jogszabályokra pontosan kell hivatkozni**, minden jogszabályi hivatkozásnál meg kell adni a felhívott szakasz, bekezdés stb. számát. A jogszabály első előfordulásánál meg kell jelölni a címét, számát, rövidítés csak ez után használható. Például: a munka törvénykönyvéről szóló 2012. évi I. törvény (továbbiakban: Mt.); Mt. 212. § (1) bek.
2. Az 1. pont szerint kell eljárni a nemzetközi jogforrásoknál is (pl. uniós irányelvek).
3. A jogi tárgyú dolgozatokkal szemben elvárás a vonatkozó joggyakorlatra való utalás is (BH, EBH, MK, Európai Bíróság döntése, AB határozatok stb.). Ezeket a forrásokat is pontosan meg kell jelölni.
4. A dolgozatban fel kell tűntetni **a felhasznált szakirodalomra való hivatkozásokat** (pl. lábjegyzetben, szövegben zárójelben). A hivatkozásoknál meg kell adni a felhívott mű vonatkozó oldalszámát is.
5. A kötelező tananyagként megjelölt tankönyvek, jegyzetek nem használhatók fel forrásnak. Legfeljebb akkor lehet rájuk hivatkozni, ha az abban foglalt álláspontot kívánja a dolgozat szerzője ütköztetni más irodalmi álláspontokkal.
6. A dolgozat **tartalmazzon betűrendes irodalomjegyzéket**, amely tartalmazza a szerzőt, a mű címét, a kiadót, a kiadás helyét és évét. Folyóirat, tanulmánykötet esetén a folyóirat, kötet címét, illetve (ha van) a szerkesztő nevét is meg kell adni.
7. A dolgozatnak szabatos, a tartalomhoz illeszkedő címet (alcímet) kell adni.
8. A dolgozatot – terjedelemtől függően – számozott fejezetekre, illetve egyéb tematikus egységekre kell tagolni.
9. A dolgozat tartalmazzon **tartalomjegyzéket**.
10. A dolgozat témájához kapcsolódó bevezetés nem haladhatja meg a terjedelem 10%-át. A bevezetés tartalmazza a dolgozat témájának, szerkezetének, egyes szerkezeti elemeinek és módszertanának ismertetését, magyarázatát.
11. A jogszabály szövegének szó szerinti, szerkesztés nélküli bevágása nem fogadható el. A jogszabályból vett idézeteket be kell építeni a folyó szövegbe.
12. A hosszabb idézetek (pl. irodalmi forrásokból, jogszabályok indokolásából, hatósági/bírósági határozatokból) kerülendőek. Az irodalmi forrásokból történő szó szerinti idézésnél a hivatkozás mellett idézőjelet kell használni.
13. A vázlatos, felsorolásszerű, mondattöredékekből álló szöveg nem fogadható el.
14. A dolgozatba illesztett táblázatokat, grafikus elemeket címmel kell ellátni, sorszámozni kell, és meg kell adni a forrásukat.
15. A dolgozat tartalmazzon **összegzést**, amelyben a szerző ismerteti a témával kapcsolatos saját álláspontját. Az összegzés terjedelme érje el a dolgozat terjedelmének legalább 10%-át.

A dolgozat elkészítéséhez vegyék igénybe konzulensük segítéségét. Kötelező a választott cím, vázlat, irodalomjegyzék előzetes megbeszélése a konzulenssel. A munka leadása előtt az utolsó változatot is el kell küldeni egyeztetésre és jóváhagyásra a konzulensnek.

**A dolgozat megírásához jó munkát kívánunk!**

Budapest, 2013. május 27.

A Munkajogi Tanszék oktatói